


Herakleitos 
"Yksi ja sama 


Aforismeja 
Suomentanut 
Pentti Saarikoski 











Herakleitos e Yksi ja sama 


»Efesolainen Herakleitos, Blosonin poika, tai 
toisten mielestä Herakonin poika, jonka elämän 
kukoistuskausi sattui kuudennenkymmenennen- 
yhdeksännen olympiadin aikaan (n. 540—480). 
järkytti minua ensimmäisen kerran viitisentoista 
vuotta sitten, kun uskonnollisvaritteinen, Sören 
Kierkegaardilta paljon lainannut nuorukaisenajatte- 
luni pirstaantui. Herakleitosta pidetään yhtenä 
dialektisen materialismin varhaisimmista edellä- 
kävijöistä, ja sen paikan hän sai myös minun kehi- 
tyksessäni. Herakleitoksen rohkea rationalismi į ja 
radikalismi teki minuun lähtemättömän vaiku- 
tuksen, ja nyt olen valmis jakamaan myös hänen 
vanhuutensa pettymy ksen ja vihastuksen. ... Ihmisen 
tietomäärä on kahdessa | ja puolessa ainesta 
vuodessa kasvanut valtavasti, mutta hänen viisau- 
tensa tai älykkyytensä ei lainkaan. Herakleitos on 
ajankohtainen ajattelija ja julistaja, nimenomaan nyt 
kun anti-intellektualismi, dogmatismi ja kaikkinai- 
nen romantiikka taas on vaatimassa osaansa.» 

Herakleitos Yksi ja sama 


AFORISMEJA 


SUOMENTANUT 
PENTTI SAARIKOSKI 


Helsingissä 
Kustannusosakeyhtiö 
Otava 


Kustannusosakeyhtiö Otavan laakapaino 
Keuruu 1971 


Hän vetäytyi Artemiin temppeliin ja pelasi lasten 
kanssa noppaa; kun efesolaiset piirittivät hänet, 
hän sanoi: »Mitä te kurjat siinä pällistelette? Eikö 
tämä muka ole parempaa tekemistä kuin teidän 
kanssanne hoitaa valtion asioita?» 


Kerrotaan Euripideen antaneen Herakleitoksen 
kirjan Sokrateen luettavaksi ja kysyneen sitten: 
»Miltä tuntuu?» Sokrates oli vastannut: »Se minkä 
ymmärsin on hienoa; luultavasti myös se mitä en 
ymmärtänyt.» 


Tässä selitettyä lakia kykenemättömiä ymmärtä- 
mään ovat ihmiset aina, sekä ennen kuin ovat sen 
kuulleet että sitten kun ovat kerran sen kuulleet; 
vaikka kaikki tämän lain mukaisesti tapahtuu ovat 
ihmiset kuin eivät olisi mitään kohdanneet kohda- 
tessaan sanat ja teot kuten minä ne esitän, kunkin 
oman laatunsa mukaan eritellen ja sanoen miten 
on. Mutta toiset ihmiset eivät tajua mitä herät- 
tyään tekevät samaten kuin eivät tajua mitä nuk- 
kuessaan tekivät. 


Siksi on seurattava yhteistä; laki on yhteinen mutta 
useimmat elävät kuin heillä olisi oma ymmärrys. 


Auringon koko: miehenjalan leveys. 


Jos onni olisi ruumiin nautinnoissa, pitäisi sanoa 
onnelliseksi karjaa kun se löytää apilasta syödäk- 
seen. 


Puhdistavat itsensä verestä tahrimalla itsensä ve- 
rellä, ikään kuin mutaan astumalla puhdistuisi 
mudasta. Hullunahan pidettäisiin sitä jonka näin 
nähtäisiin tekevän. Sitten he rukoilevat näitä juma- 
lankuviaan, mikä on kuin puhelisi talojen kanssa, 
sillä he eivät tiedä sen enempi jumalista kuin 
sankareistakaan millaisia nämä ovat. 


Aurinko joka päivä uusi. 


Jos kaikki olevat muuttuisivat savuksi, nenä rat- 
kaisisi. 


Vastaanhangoitteleva yhteensopiva, niistä mitkä 
pyrkivät eri suuntiin syntyy kaunein harmonia. 


Aasit valitsevat silpun ennen kuin kullan. 


Liitoksessa kokonainen ja ei-kokonainen, yhdistetty 
erotettu, sopusointu riitasointu, ja kaikista yksi ja 
yhdestä kaikki. 


Kaikki nelijalkaiset ajetaan laitumelle piiskalla. 


10 


Niiden ohitse jotka astuvat samaan virtaan juokse- 
vat uudet ja uudet vedet alati. 


Siat pitävät enemmän liasta kuin puhtaasta vedes- 
tä. 


Kaikki yökulkijat, maagikot, bakkhantit, menadit, 
mystit: ihmisten harjoittamina pyhät menot ovat 
epäpyhiä. 


11 


Ellei olisi Dionysoksen kunniaksi kun he kulkueessa 
kulkevat ja miehen elimelle hymniä laulavat, se 
olisi täysin siveetöntä; sama kuitenkin on Haades 
kuin Dionysos, jonka kunniaksi he riehuvat ja 
juhliaan viettävät. 


Miten piiloutua siltä joka milloinkaan ei laske? 


Eivät ymmärrä näitä asioita monet, vaikka joutu- 
vatkin niiden kanssa tekemisiin, ja opittuaan eivät 
käsitä jos kohta luulevatkin. 


IZ 


Jos ei odota, ei löydä odottamatonta, sillä se on 
löytymätön ja luoksepääsemätön. 


Ihmisiä jotka eivät osaa kuunnella eivätkä puhua. 


Synnyttyään haluavat elää ja hyväksyvät kohta- 
lonsa; jälkeensä jättävät lapsia kohtalon armoille. 


13 


Kuolemaa on minkä valveilla näemme; minkä nuk- 
kuessamme, unta. 


Kullan etsijät kaivavat paljon maata löytämättä 
paljon mitään. 


Eivät tietäisi edes oikean nimeä ellei vääryyksiä 
olisi. 


14 


Jumalat ja ihmiset arvostavat sodassa kaatuneita. 


Parempi kuolema saa paremman palkan. 


Yöllä ihminen sytyttää itselleen tulen, koska hänen 
silmiensä valo on sammunut; eläessään hän unessa 
on lähellä kuollutta, valveilla lähellä nukkuvaa. 


15 


Kuoltua kohtaa ihmisiä sellaista mitä eivät odota 
eivätkä oleta. 


Se minkä kaikkein uskottavimmatkin tajuavat ja 
mistä he kiinni pitävät, on pelkkää uskottelua, 
mutta kosto kohtaa valheiden sepittäjät ja väärät 
todistajat. 


Parhaat miehet eivät muuta tavoittele kuin kuole- 
matonta kunniaa kuolevien mielessä. Enemmistö 
tyytyväistä kuin hyvinsyötetyt elikot. 

Tätä maailmanjärjestystä, kaikille samaa, ei tehnyt 
kukaan jumalista eikä kukaan ihmisistä, vaan se on 
aina ollut ja on ja tulee olemaan ikuisesti elävä tuli 
joka mittansa mukaisesti syttyy ja mittansa mukai- 
sesti sammuu. 


Tulen muutokset: ensin meri ja sitten merestä 
toinen puoli maata ja toinen tulihöyryä; maa liuke- 
nee mereksi ja säilyttää mittansa saman lain mu- 
kaisesti joka vaikutti ennen kuin se muuttui maak- 
si. 

2. Yksi ja sama 


Yksi on ainoa viisas, se joka haluaa ja ei halua 
itseään sanottavan jumalaksi. 


Laki on sekin että noudattaa yhden tahtoa. 


Ymmärtämättä kuultuaankaan muistuttavat kuu- 
roja; heihin sopii sanonta 'poissa tosin läsnä. 

Ihmisten jotka rakastavat viisautta täytyy pereh- 
tyä moneen asiaan totisesti. 


= Sieluille kuolemaksi muuttua vedeksi, vedelle kuo- 
lemaksi muuttua maaksi; maasta tulee vesi, vedes- 
tä sielu. 


Linnut peseytyvät tomussa tai tuhkassa. 

Prienessä syntyi Bias Teutamoksen poika, jota voi 
kunnioittaa toisin kuin muita. 


Paljon tietäminen ei tiedä viisautta; olisivathan 
silloin olleet viisaita Hesiodos ja Pythagoras sama- 
ten kuin Ksenofanes ja Hekataios. 


Yksi on viisaus, ymmärtää ajatus joka kaiken 
kautta ohjaa kaikkea. 

Homeros ansaitsee tulla heitetyksi ulos kilpailuista 
ja piestyksi ja samoin Arkhilokhos.. 


Itsekorotus on pikemmin sammutettava kuin tuli- 
palo. 


Kansan on puolustettava omaa lakiaan kuin kau- 
punginmuuria. | 


Zł 


Sielun ääriä ei löydä vaikka kulkisi kaikki tiet; niin 
syvä on sen laki. 


Luuloviisaus on kaatumatauti. 


Älkäämme mitään otaksuko kun kyseessä ovat 
tärkeimmät asiat. 


ŽŽ 


Jousta sanotaan elämäksi, kuoleman se aiheuttaa.* 


Yksi mies minulle on kymmenentuhatta jos miehis- 
tä parhain. 


Samaan virtaan astumme emmekä astu, me emme- 
kä me. 


* Muuallakin kuin tässä käyttää Herakleitos sanaleikkejä; 
mutta tämä vaatii selityksen: kreikankielessä bios = jousi, bios 
= elämä. Suom. huom. 


Žo 


Kun on kuunnellut ei minua vaan lakia, viisasta on 
myöntää kaiken olevan yksi. 


Eivät ymmärrä miten siinä missä vedetään eri 
suuntiin ollaan sopusoinnussa: vastahakoinen har- 
monia kuten jousessa ja lyyrassa. 


Aika lapsi leikkivä, kuninkuus lapsen kädessä. 

Sota on kaiken isä, kaiken kuningas, toiset se 
osoittaa jumaliksi toiset ihmisiksi, toisista tekee 
orjia toisista vapaita. 


Näkymätön liitos näkyvää vahvempi. 


Minkä voi nähdä kuulla saada tietoon: sitä minä 
eniten arvostan. 

Ihmiset erehtyvät näkemästään, kuten Homeros- 
kin, joka sentään oli kaikista kreikkalaisista vii- 
sain; hänet erehdyttivät täitään tappavat pikkupo- 
jat sanomalla: 'Mitkä näimme ja saimme kiinni, ne 
jätämme; mutta ne joita emme nähneet emmekä 
saaneet kiinni, ne viemme mukanamme.’ 


Niin monille Hesiodos muka opettaja: luulevat 
hänen tietävän kaiken, vaikkei hän ymmärtänyt 
päivästä ja yöstä että ne ovat yksi. 

Lääkäritkin leikkaavat ja polttavat ja vaativat siitä 
vielä maksunkin, vaikka eivät ansaitsisi, sillä yhtä 
paljon kipua he aiheuttavat kuin sairauskin. 


Vanutustukille tie suora ja kiertävä yksi on ja 
sama. 


Tie ylös alas yksi ja sama. 


27 


Merivesi on puhtainta ja likaisinta, kaloille juota- 
vaa ja elämänehto, ihmisille juotavaksi kelpaama- 
tonta ja tuhoisaa. 


Kuolemattomat kuolevia, kuolevat kuolemattomia; 
tämä elää tuon kuolemaa, tuo kuolee tämän elä- 
mää. 


26 


Kun se on siellä, ne nousevat sen luokse, ja niistä 
tulee valppaita vartijoita eläville ja kuolleille. 


Salama ohjaa maailmaa. 


Puute ja kylläisyys. 


29 


Tultuaan tuli seuloo ja laskee valtansa alle kaiken. 


Jumala: päivä yö, talvi kesä, sota rauha, kylläisyys 
nälkä, mutta muuttuu niin kuin tuli sekoittuessaan 
hajusteisiin ja nimitetään mieltymysten mukaan. 


Lasten leluja ihmisten mielipiteet. 


30 


Ajateltava sitä joka ei tiedä minne tie vie. 


Laista, johon he ovat mitä läheisimmässä koske- 
tuksessa, he ovat erossa, ja päivittäin kohtaamansa 
asiat he kokevat vieraiksi. 


Ei pidä toimia ja puhua kuin unissaolijat, kuin 
vanhempiensa lapset. 


31 


Nekin jotka nukkuvat ovat vaikuttajia ja osallistu- 
vat maailman tapahtumiin. 


Tuli elää maan kuolemaa, ilma elää tulen kuole- 
maa; vesi elää ilman kuolemaa, maa veden. 


Sieluille on nautinnoksi, eli kuolemaksi, kastua; me 
elämme sielujen kuolemaa, ne meidän kuolemaam- 
me. 


32 


Ihmisluonnolla ei ole tietoa, jumalaisella on. 


Mies on lapsi jumalan rinnalla kuten poika miehen. 


Pitäisi tietää että sota on yhteinen tekijä ja oikeus 
taistelua, ja kaikki syntyy taistelusta ja välttämät- 
tömyyden pakosta. 


3. Yksi ja sama 22 


Pythagoras suunpieksäjien edelläkävijä. 


Muuttuen lepää. 


On väsyttävää aina palvella ja totella samoja. 


34 


On raskasta taistella intohimoa vastaan: minkä se 
haluaa, sen se ostaa sielun hinnalla. 


Epäuskon takia jää tajuamatta enin jumalaisesta. 


Typeryksen panee jokainen uusi teoria hyppimään 
innostuksesta. 

Yksi ja sama on elävä ja kuollut, ja valvova ja 
nukkuva, ja nuori ja vanha; sillä tuo on muutut- 
tuaan tämä, ja tämä muututtuaan on tuo. 


Valveilla olevilla yksi yhteinen maailma, mutta 
nukkuessaan jokainen kääntyy omaan maailmaan- 
sa. 


Kaikki vaihtuu tulta vastaan ja tuli kaikkea vas- 
taan niin kuin tavara kultaa ja kulta tavaraa 
vastaan. 


36 


Ei ole mahdollista astua kahta kertaa samaan 
virtaan, sillä kaikki koko ajan hajoaa ja yhdistyy ja 
lähenee ja loittonee. 


Pauhaavalla suulla julistaa Sibylla naurutonta ja 
koristelematonta ja voitelematonta sanaa, tuhan- 
nen vuoden taakse jumalan kautta. 


Herra jonka oraakkeli on Delfoissa ei puhu eikä 
salaa vaan antaa vihjeen. 


37 


Aurinko ei ylitä mittaansa; raivottaret, oikeuden 
palvelijat keksisivät sen. 


Parempi peittää tietämättömyytensä. 


Suurempi syy heittää menemään ruumiit kuin lan- 
ta. 


38 


Koirat haukkuvat sitä mitä eivät tunne. 


Haadeksessa sielut tajuavat haistamalla. 


Jos ei olisi aurinkoa, niin muista tähdistä riippuen 
olisi yö. 


39 


Auringosta riippuvat vuoden ajat ja muutokset. 
Etsinyt itseäni. 


Silmät korvia luotettavammat todistajat. 


40 


Jumalalle kaikki asiat kauniita ja hyviä ja oikeita, 
mutta ihmiset ovat ruvenneet pitämään noita vää- 
rinä näitä oikeina. 


Alku ja loppu yksi ja sama ympyrän kehällä. 


4 ] 


Heillä älyä tai ymmärrystä? Runonlaulajia uskovat 
ja opettajana pitävät kansaa, tietämättä että 
"enemmistö huono, harvat hyviä .* 


Homeros oli tähtientutkija. 


Hesiodos ei tiennyt että jokainen päivä on luonnol- 
taan samanlainen. 


* Sitaatti lienee aikaisemmin mainitulta Prienen Biakselta. 


42 


Huonoja todistajia silmät ja korvat ihmisille, jotka 
eivät niiden todistusta ymmärrä. 


Niin monien esityksiä kuin olen kuullutkin, kukaan 
heistä ei ole päätynyt siihen että se mikä on viisasta 
on kaikesta erillään. 


Jos ihmiset saisivat kaiken haluamansa, heidän ei 
olisi parempi. 


43 


Sairaus tekee terveyden miellyttäväksi ja hyväksi, 
nälkä kylläisyyden, väsymys levon. 


Käyttää järkeään on suurin hyve, ja viisautta on 
puhua totta, kuunnella luontoa ja toimia sen mu- 
kaisesti. 


Ajattelukyky kaikille yhteistä. 


44 


Sen joka haluaa järkevästi puhua on tukeuduttava 
siihen mikä kaikille on yhteistä, kuten yhteiskun- 
nan on tukeuduttava lakiin, ja sitäkin lujemmin; 
sillä kaikkia inhimillisiä lakeja ravitsee tämä yksi 
jumalainen, se hallitsee niin pitkälle kuin tahtoo ja 
riittää kaikkeen ja ylikin. 


Sielulla on oma lakinsa, joka kartuttaa itse itseään. 


45 


Kaikilla ihmisillä on kyky tuntea itsensä ja ajatella 
järkevästi. 


Mies kun on juopunut, silloin häntä hoipertelevaa 
kuljettaa keskenkasvuinen poika, eikä hän tiedä 
minne on menossa, sillä hänen sielunsa on vetinen. 


Kuiva sielu viisain ja paras. 


46 


Se mikä ihmisessä on, koituu hänen kohtalokseen. 


Aamun ja illan rajat ovat Karhu ja Karhua vasta- 
päätä taivaanjumalan Zeun rajapyykki. 


Kaikki täysi-ikäiset efesolaiset vetäkööt itsensä hir- 
teen ja jättäkööt kaupungin poikasten hoitoon, sillä 
he karkottivat parhaan miehensä, Hermodoroksen, 
sanoen: Meistä älköön kukaan olko muita parem- 
pi, tai jos on niin olkoon sitä jossakin muualla.’ 


47 


Luonto pyrkii piiloutumaan. 


Kauneinkaan maailmanjärjestys ei heille muuta ole 
kuin miten sattuu kasattu tunkio. 


Sekajuomakin hajoaa ellei sitä sekoita. 


45 


Älköön vauraus väistykö luotanne, efesolaiset, sillä 
näin teidän kelvottomuutenne paljastuu. 


Kylmä lämpenee, lämmin kylmenee, kostea kui- 
vuu, kuiva kostuu. 

Jälkilause 


»Efesolainen Herakleitos, Blosonin poika, tai toisten 
mielestä Herakonin poika, jonka elämän kukoistus- 
kausi sattui kuudennenkymmenennenyhdeksännen 
olympiadin aikaan», järkytti minua ensimmäisen 
kerran viitisentoista vuotta sitten, kun uskonnollis- 
väritteinen, Sören Kierkegaardilta paljon lainannut 
nuorukaisenajatteluni pirstaantui. Herakleitosta 
pidetään yhtenä dialektisen materialismin varhai- 
simmista edelläkävijöistä, ja sen paikan hän sai 
myös minun kehityksessäni. Herakleitoksen rohkea 
rationalismi ja radikalismi teki minuun lähtemättö- 
män vaikutuksen, ja nyt olen valmis jakamaan 
myös hänen vanhuutensa pettymyksen ja vihastuk- 
sen: »... laki on yhteinen mutta useimmat elävät 
kuin heillä olisi oma ymmärrys.» Sitä järkeä mikä 
ihmisillä on he eivät kuuntele. Herakleitokselle ei 
julkisuudesta, poliittisesta toiminnasta vetäytymi- 
nen suinkaan ollut pakoa todellisuudesta, vaan 
pakoa todellisuuteen, sen ajatuksen ymmärtämi- 
seen »joka kaiken kautta ohjaa kaikkea» Tätä 
ajatusta hän sanoo logokseksi, jonka olen suomen- 
tanut »laiksin, koska en parempaakaan vastinetta 
keksinyt. Mitään täsmällistä merkitystä sanalla ei 
voi ollakaan, koska se tarkoittaa tuntematonta 


91 


tekijää, kristittyjen kielellä Jumalaa (jolla ei ole 
nimeä). 

Suomennosten pohjana on ollut Hermann Dielsin 
Fragmente der Vorsokratiker. Kaikki sellaiset 
fragmentit, joiden alkuperästä ei ole epäselvyyttä, 
ovat mukana; parafraasit olen jättänyt pois, ja 
hyvin harvassa tapauksessa olen lisännyt jonkin 
selittävän sanan. En ole halunnut vesittää Herak- 
leitoksen sanomaa omilla selityksilläni; lukija saa- 
koon aforismit käteensä yhtä valmistautumattoma- 
na kuin Sokrates aikanaan. Hänellä tietysti on 
enemmän »tieteellistä» tietoa maailmasta kuin Sok- 
rateella, ja siksi monet Herakleitoksen väitteistä ja 
havainnoista tuntuvat hänestä naiiveilta. Tämä on 
kuitenkin harhakuva, sillä »paljon tietäminen ei 
tiedä viisautta»; ihmisen tietomäärä on kahdessa ja 
puolessa tuhannessa vuodessa kasvanut valtavasti, 
mutta hänen viisautensa tai älykkyytensä ei lain- 
kaan. Herakleitos on ajankohtainen ajattelija ja 
julistaja, nimenomaan nyt kun anti-intellektualis- 
mi, dogmatismi ja kaikkinainen romantiikka taas 
on vaatimassa osaansa. 

Suomennosta tehdessäni olen käyttänyt tukena 
Kathleen Freemanin kommentaaria ja käännöstä: 
The Pre-Socratic Philosophers (Oxford 1966) ja 
Ancilla to The Pre-Socratic Philosophers (Oxford 
1962). G.S. Kirkin ja J.E. Ravenin vuonna 1957 
ensi kerran ilmestynyttä The Presocratic Philoso- 
phers (Cambridge 1969) pidettäneen tällä hetkellä 

arvovaltaisimpana Sokratesta varhaisempien 
kreikkalaisten filosofien esittelynä; se on kriittinen 
historia johon liittyy laaja valikoima tekstejä sekä 
alkukielellä että käännettyinä. Paras ja innostavin 
opas Herakleitoksen kuten muidenkin 'esisokraat- 
tisten' ajattelijoiden maailmaan on minulle itselleni 
alun alkaen ollut suomalaisen Erik Steniuksen Tan- 
kens gryning (Helsingfors 1953); matematiikassa 
ja fysiikassa koulutuksen saanut tiedemies vetää 
siinä hyvin stimuloivia yhteyksiä länsimaisen tie- 
teen alkuajasta sen nykypäivään. 

Kirjan nimi on suomentajan valitsema; se osoit- 
taa missä minun nähdäkseni on Herakleitoksen 
ajattelun ydin. Maailman syntyminen ja maailman 
tuhoutuminen ovat »yksi ja sama»: pelkästään eri 
näkökulmia luonnolliseen prosessiin. 

Kulosaaressa 17.4.1971 Pentti Saarikoski 

